Consolata Mukangango

Consolata Mukangango, Gertrude erlijio-izenez ere ezaguna, (Gitarama, 1958ko abuztuaren 15a) ruandar moja beneditarra da, Ruandako genozidioaren eragileetako bat.

 Bizitza 
Mukangango Gitaraman jaio zen 1958an, familia pobre batean. Bere esanetan, bere identifikazio-txartelak hutua zela zioen, baina genozidioa amaitu arte besteek tutsitzat hartzen zuten. Hemeretzi urte zituela, beneditarren komentuan sartu zen. Frantzian eta Belgikan ikasi zuen Sovuko komentura itzuli baino lehen. 

Sovuko komentuko ama nagusia zen. 1994ko apirilaren 17az geroztik, milaka tutsik aterpea bilatu zuten komentu horretan. Gertrude eta Maria Kisito mojek inguruko osasun-zentro batera bidali zituzten errefuxiatuak, komentuaren jarduera oztopa ez zezaten. Jaten emateari uko egin zieten, biltegiak janariz beteta zeuden arren. 

1994ko apirilaren 22an hasi zen sarraskia. Interahamweko miliziek osasun-zentroari eraso zioten. Tutsiak garajean zeuden bitartean, milizia hutuek eraikinari su ematea erabaki zuten. Mojek gasolina bi ontzi hartu eta garajeari su eman zioten. 7.000 pertsona inguru hil ziren egun horretan. 

Hiru egun geroago, miliziak komentura itzuli ziren. Errefuxiatu guztiak elikatzeko janari nahikorik ez zegoela aitzakiatzat hartuta, mojek beste 600 pertsona hiltzeko eskatu zieten. Ahizpa Gertrudek engainatu zituen, komentutik alde egin zezaten. Miliziek denak hil zituzten, moja tutsien senideak izan ezik. Maiatzaren 6an, polizia armatu talde batek bizirik geratzen ziren hogeita hamar iheslariak hil zituen. 

Uztailaren 1ean, komentua huts geratu zen eta mojak Belgikako Maredreteko komentura joan ziren. 2001eko ekainaren 8an, Bruselako epaimahaiak ahizpa Gertruderi 15 urteko espetxe-zigorra ezarri zion. Hala ere, 2018an aske utzi zuten, eta Maredreteko komentura joan zen. Urte horretan bertan Rwanda 1994. La parole de Soeur Gertrude liburua idatzi zuen Jérôme Castaldi frantziar kazetariarekin batera. Horrez gain, garagardogintza negozioan hasi zen. 

 Erreferentziak 

 Kanpo estekak 

Kategoria:Beneditar mojak
Kategoria:Ruandako katolikoak
Kategoria:Ruandako mojak
Kategoria:Ruandako genozidioaren eragileak
Kategoria:Gerra krimenengatik zigortutako ruandarrak